## Odluka Ustavnog suda Republike Hrvatske broj: U-IIIA-513/2009 od 2. srpnja 2009.

### NN 88/2009 (22.7.2009.), Odluka Ustavnog suda Republike Hrvatske broj: U-IIIA-513/2009 od 2. srpnja 2009.

88 22.07.2009 Odluka Ustavnog suda Republike Hrvatske broj:
U-IIIA-513/2009 od 2. srpnja 2009.

USTAVNI SUD REPUBLIKE HRVATSKE

2189

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Marko Babić, Slavica Banić, Mario Jelušić, Ivan Matija i Miroslav Šeparović, članovi Vijeća, u postupku koji je pokrenuo I. C. iz H. K., kojeg zastupa B. J. V., odvjetnica u Z., na sjednici održanoj 2. srpnja 2009. godine, jednoglasno je donio

ODLUKU

I. Ustavna tužba se usvaja.

II. Županijski sud u Sisku dužan je donijeti odluku u predmetu koji se vodi pred tim sudom pod poslovnim brojem: K-9/09 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe, I. C. iz H. K., R. D. 109, određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 9.500,00 kuna.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Podnositelj ustavne tužbe je na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon) 9. veljače 2009. podnio ustavnu tužbu radi duljine kaznenog postupka koji se, u povodu njegove žalbe, vodio pred Vrhovnim sudom Republike Hrvatske pod brojem: Kž-788/06 te se trenutno vodi pred Županijskim sudom u Sisku temeljem rješenja Vrhovnog suda Republike Hrvatske od 19. veljače 2009., kojim je prihvaćena žalba državnog odvjetnika, ukinuta presuda prvostupanjskog suda i predmet vraćen prvostupanjskom sudu na ponovni postupak.

ČINJENICE VAŽNE ZA USTAVNOSUDSKI POSTUPAK

2. Ustavni sud Republike Hrvatske je u postupku pokrenutom ustavnom tužbom, primjenom članka 63. Ustavnog zakona, utvrdio sljedeće pravno relevantne činjenice za odlučivanje o povredi ustavnog prava podnositelja, zajamčenog člankom 29. stavkom 1. Ustava Republike Hrvatske:

Županijsko državno odvjetništvo podnijelo je 18. ožujka 2004. Županijskom sudu u Sisku istražni zahtjev broj: K-DO-37/03 protiv podnositelja zbog kaznenog djela razbojništva iz članka 218. stavka 2. Kaznenog zakona (»Narodne novine« broj 110/97., 27/98., 50/00., 129/00., 51/01., 105/04. i 71/06. u daljnjem tekstu: KZ).

Rješenjem Županijskog suda u Sisku broj: Kio-24/04 od 17. ožujka 2004. određeno je provođenje istrage protiv podnositelja, protiv kojeg je podnositelj podnio žalbu 21. rujna 2004. godine.

Predmet je povodom žalbe podnositelja dostavljen izvanraspravnom vijeću Županijskog suda u Sisku, koji je rješenjem od 22. rujna 2004. odbio žalbu podnositelja kao neosnovanu.

Županijski sud u Sisku je dopisom od 29. listopada 2004. zatražio od PU sisačko-moslavačke da provjeri na terenu gdje stanuje svjedok, V. P., kako bi se isti mogao ispitati.

Dana 9. studenoga 2004. na zapisnik je saslušan svjedok S. L.

Županijski sud u Sisku zatražio je dopisom od Županijskog suda u Rijeci ispitivanje svjedoka V. P., s obzirom da je ustanovljeno da je istom prebivalište na području Malog Lošinja.

Dana 15. prosinca 2004. na zapisnik je saslušana svjedokinja N. H., kao i svjedok R. K.

Županijski sud u Sisku zatražio je dopisom od 22. veljače 2005. od Policijske postaje Mali Lošinj terensku provjeru na adresi prebivanja svjedoka V. P.

Dana 10. svibnja 2005. na zapisnik je saslušan svjedok V. P. na Općinskom sudu u Malom Lošinju.

Županijski sud u Sisku je 18. svibnja 2005. donio rješenje o izdvajanju zabilješke iz spisa suda o obavljenom obavijesnom razgovoru s podnositeljem, kao i službene zabilješke o obavljenim informativnim razgovorima s građanima-svjedocima.

Županijsko državno odvjetništvo u Sisku je 13. lipnja 2005. podiglo optužnicu protiv podnositelja radi počinjenja kaznenog djela razbojništva iz članka 218. stavka 2. KZ-a.

Podnositelj je 24. lipnja 2005. podnio prigovor na optužnicu.

Rješenjem Županijskog suda u Sisku broj: K-128/05-11 od 28. lipnja 2005. odbijen je prigovor podnositelja protiv optužnice Županijskog državnog odvjetništva u Sisku.

Dana 5. prosinca 2005. održana je glavna rasprava, koja je odgođena za 15. veljače 2006. godine.

Na glavnoj raspravi 15. veljače 2006. ispitan je podnositelj, punomoćnik oštećenika te svjedoci, te je sud donio rješenje o izdvajanju zapisnika o saslušanju svjedoka K. H. i ugovora od 12. prosinca 2003., jer se radi o nezakonito pribavljenim dokazima u smislu odredbe članka 9. stavka 2. Zakona o kaznenom postupku (»Narodne novine« broj 110/97., 27/98., 58/99., 112/99., 58/02., 143/02., 62/03., 111/03. i 152/08. u daljnjem tekstu: ZKP), o čemu je Županijski sud u Sisku i donio rješenje 15. veljače 2006. godine.

Na raspravi 29. svibnja 2006. odlučeno je da će zbog promjene sastava vijeća i proteka roka iz članka 310. stavka 3. ZKP-a rasprava početi iznova. Na raspravi je donijeto rješenje kojim se prihvaća prijedlog Županijskog državnog odvjetnika da se ispitaju svjedoci K. H. i A. V. te je sljedeća rasprava zakazana za 8. lipnja 2006. godine.

Na raspravi 8. lipnja 2006. sud je donio rješenje kojim se odbija prijedlog županijskog državnog odvjetnika da se neposredno ispitaju svjedoci K. H. i A. V., jer postoje razlozi za sumnju da se s predloženim dokazom neka važna činjenica neće moći utvrditi odnosno da se predloženi dokaz neće moći pribaviti u primjerenom roku, pa se radi o neprikladnom prijedlogu. Na raspravi je ispitan podnositelj, nakon završnih govora stranaka glavna rasprava je završena te je donesena i objavljena presuda kojom se podnositelj oslobađa optužbe.

Županijsko državno odvjetništvo je 8. kolovoza 2006. podnijelo žalbu na presudu Županijskog suda u Sisku od 8. lipnja 2006., a podnositelj je podnio odgovor na žalbu 19. rujna 2006. godine.

Vrhovni sud Republike Hrvatske zaprimio je spis radi donošenja odluke povodom žalbe 21. rujna 2006. godine.

Vrhovni sud donio je rješenje 19. veljače 2009. kojim se prihvaća žalba državnog odvjetnika, ukida pobijana presuda i spis upućuje sudu prvog stupnja na ponovno suđenje.

Županijski sud u Sisku zakazao je novu glavnu raspravu u predmetu broj: K-9/09 za 12. svibnja 2009. godine te je poziv za saslušanje svjedoka dostavljen putem zamolnice u Bosnu i Hercegovinu 13. svibnja 2009. godine.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Županijsko državno odvjetništvo podnijelo je 18. ožujka 2004. Županijskom sudu u Sisku istražni zahtjev broj: K-DO-37/03 protiv podnositelja zbog kaznenog djela razbojništva iz članka 218. stavka 2. KZ-a.

Rješenjem Županijskog suda u Sisku broj: Kio-24/04 od 17. ožujka 2004. određeno je provođenje istrage protiv podnositelja.

Županijsko državno odvjetništvo u Sisku je dana 13. lipnja 2005. podiglo optužnicu protiv podnositelja radi počinjenja kaznenog djela razbojništva iz članka 218. stavka 2. KZ-a.

Na raspravi 8. lipnja 2006. Županijski sud u Sisku donio je i objavio presudu kojom se podnositelj oslobađa optužbe.

Županijsko državno odvjetništvo je 8. kolovoza 2006. podnijelo žalbu na presudu Županijskog suda u Sisku od 8. lipnja 2006., a podnositelj je podnio odgovor na žalbu 19. rujna 2006. godine.

Vrhovni sud je povodom žalbe Županijskog državnog odvjetništva donio rješenje 19. veljače 2009., kojim se prihvaća žalba državnog odvjetnika, ukida pobijana presuda i spis upućuje sudu prvog stupnja na ponovno suđenje.

Slijedom navedenog, Ustavni sud utvrđuje da se postupak od trenutka pokretanja kaznenog postupka do donošenja odluke Ustavnog suda, vodio u trajanju od pet (5) godina, tri (3) mjeseca i16 dana.

4.2. POSTUPANJE NADLEŽNOG SUDA

Rješenjem Županijskog suda u Sisku broj: Kio-24/04 od 17. ožujka 2004. određeno je provođenje istrage protiv podnositelja.

Na raspravi 8. lipnja 2006. Županijski sud u Sisku donio je i objavio presudu kojom se podnositelj oslobađa optužbe.

Županijsko državno odvjetništvo je 8. kolovoza 2006. podnijelo žalbu na presudu Županijskog suda u Sisku od 8. lipnja 2006., a podnositelj je podnio odgovor na žalbu 19. rujna 2006. godine.

Vrhovni sud Republike Hrvatske je povodom žalbe Županijskog državnog odvjetništva donio rješenje 19. veljače 2009., kojim se prihvaća žalba državnog odvjetnika, ukida pobijana presuda i spis upućuje sudu prvog stupnja na ponovno suđenje.

Županijski sud u Sisku zakazao je novu glavnu raspravu u predmetu broj: K-9/09 za 12. svibnja 2009. godine te je poziv za saslušanje svjedoka dostavljen putem zamolnice u Bosnu i Hercegovinu 13. svibnja 2009. godine.

4.3. PONAŠANJE PODNOSITELJA USTAVNE TUŽBE
(OKRIVLJENIKA U KAZNENOM POSTUPKU)

Podnositelj ustavne tužbe, kao okrivljenik u kaznenom postupku, nije doprinio duljini trajanja postupka.

4.4. SLOŽENOST SUDSKOG PREDMETA

Prema ocjeni Ustavnog suda u konkretnom slučaju radi se o relativno složenoj pravnoj stvari.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio preko pet (5) godina, te da je još uvijek u tijeku. Imajući u vidu sve navedene činjenice i okolnosti, uzimajući u obzir neučinkovito postupanje suda, Ustavni sud je utvrdio da je podnositelju dugim trajanjem kaznenog postupka, usprkos činjenici što je riječ o predmetu koji je relativno složene naravi, povrijeđeno ustavno pravo da zakonom ustanovljeni neovisni i nepristrani sud u razumnom roku odluči o sumnji ili optužbi zbog kažnjivog djela, koje je zajamčeno člankom 29. stavkom 1. Ustava Republike Hrvatske.

Stoga je u smislu odredbe članka 63. stavka 2. Ustavnog zakona donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednik Županijskog suda u Sisku dužan je dostaviti Ustavnom sudu pisanu obavijest o datumima donošenja i otpreme odluke najkasnije osam (8) dana od dana njene otpreme, a najkasnije osam (8) dana od isteka roka.

8. Odluka o objavi (točka V. izreke) temelji se na odredbama članka 29. Ustavnog zakona.

Broj: U-IIIA-513/2009

Zagreb, 2. srpnja 2009.

Predsjednica Vijeća
Snježana Bagić, v. r.

Odluka, NN 88/2009-2189